Kosas (Prancūzija)
Kosas (pranc. Causses) – grupė 700–1200 m aukščio klintinių plynaukščių Prancūzijos Centriniame Masyve. Šiaurėje plynaukštės ribojasi su Limuzenu, rytuose su Sevenų kalnais. Šias plynaukštes kerta daug smulkių upių kanjonų. Causse oksitanų kalboje reiškia klintinę plynaukštę. Kosas kartu su Sevenų nacionaliniu parku 2011 m. įtrauktas į UNESCO pasaulio paveldo sąrašą kaip Viduržemio regiono agropastoralinio kultūrinio kraštovaizdžio grupės objektas. Šis kraštas pasirinktas dėl regione plačiai paplitusių nuo pat viduramžių praktikuojamų gyvulininkystės tradicijų. Nuo Bronzos amžiaus šios teritorijos naudotos gyvulių ganymui, o viduramžiais buvo įrengti gyvūnų varymui skirti keliai, kurie išlikę iki šių laikų. Regione yra daug iš klinčių pastatytų fermų ir kitų pastatų, kurie naudojami saugoti gyvulius žiemos metu. Dauguma šios teritorijos vietų yra įtrauktos į „Natura 2000“ tinklą.